b'\n_START_ARTICLE_\nSvetloba mladih let\n_START_SECTION_\nZgodba\n_START_PARAGRAPH_\n\xc4\x8cas dogajanja je druga svetovna vojna. Glavna oseba je avtorica sama, ki nastopa kot ilegalna telegrafistka Hela. Roman je pisan v prvi osebi._NEWLINE_Helo med \xc5\xa1tudijem elektrotehnike preseneti vojna. Po opustitvi \xc5\xa1tudija za\xc4\x8dne sodelovati pri ilegalni radijski postaji Kri\xc4\x8da\xc4\x8d. Delo, ki ga opravljajo, je zelo nevarno in tvegano, saj se zavedajo, da jim v primeru odkritja grozi zaporna kazen. Zaradi varnosti svoja poro\xc4\x8dila oddajajo iz skritih mest ob nedolo\xc4\x8denih urah. Ko delo pri Kri\xc4\x8da\xc4\x8du postane preve\xc4\x8d tvegano, se Hela preseli iz Ljubljane in pridru\xc5\xbei partizanom. Kot partizanka pri\xc4\x8dne popravljati radijske postaje, aparate iz bolni\xc5\xa1nic, politi\xc4\x8dnih, gospodarskih, kulturnih in drugih organizacij. To obdobje v njenem \xc5\xbeivljenju kljub vojni poteka umirjeno. \xc4\x8cas miru pa mine, ko Helo dolo\xc4\x8dijo za vzpostavitev radijske zveze med ljubljansko Osvobodilno fronto in glavnim \xc5\xa1tabom na osvobojenem ozemlju. Naloga je zelo nevarna, zato so vsi prepri\xc4\x8dani, da jo bo prav ta zveza popeljala v smrt. Tudi sama se zaveda nevarnosti in tveganja, vendar je \xc5\xbeelja v njej premo\xc4\x8dna, zato se kot ilegalka vrne v Ljubljano. Po za\xc4\x8detnih neuspehih ji kon\xc4\x8dno uspe vzpostaviti zvezo z drugimi postajami, vendar jo pri tem odkrije gestapo, ki ji je bil \xc5\xbee dolgo \xc4\x8dasa na sledi. Odvedejo jo v zapor in \xc5\xa1ele konec vojne ji prinese prostost. Hela nazadnje le izvr\xc5\xa1i svojo dol\xc5\xbenost, saj preko ljubljanske radijske postaje Ljubljan\xc4\x8danom sporo\xc4\x8di novico o koncu vojne.\n_START_SECTION_\nKritike, literarna zgodovina\n_START_PARAGRAPH_\n"Tekst, ki ne taji dokumentarno-spominskega porekla, a se bolj ko obi\xc4\x8dajno ukvarja z intimnim \xc4\x8dustvenim \xc5\xbeivljenjem protagonistke, so spomini Vide Lasi\xc4\x8deve Svetloba mladih let (1960, iz\xc5\xa1lo 1962). Lirska zastranitev v videnjih miru in svobode kot pendant surovi vojni stvarnosti \xe2\x80\x93 ta pogosta idejnoizrazna prvina v tovrstni prozi \xe2\x80\x93 je pri Lasi\xc4\x8devi nadpovpre\xc4\x8dno poudarjena in tudi literarno rafinirana." (Paternu, Glu\xc5\xa1i\xc4\x8d-Krisper, Kmecl 1967: 364)'